HUSin näytteenottotoiminta siirtyy pois Armilan kiinteistöstä – muihin Lappeenrannan näytteenottopisteisiin lisätään aikoja varattavaksi

Päivitys 30.4.2026 klo 14.45: Leirin näytteenottopiste on sulkeutunut 30.4.2026. Toiminta on siirtynyt Etelä-Karjalan keskussairaalan näytteenottoon.

HUS Diagnostiikkakeskus tiedottaa:

HUS Diagnostiikkakeskus on irtisanonut vuokrasopimuksen käytössään olevista Armilan kiinteistön tiloista osoitteessa Armilankatu 44. Näytteenotto- ja laboratoriotoiminta päättyy Armilassa maalis- ja huhtikuun vaihteessa.

Toiminta Armilan näytteenottopisteessä vähenee asteittain, ja näytteenottoaikojen määrä vähenee viikko viikolta. Vastaavasti näytteenottoaikoja lisätään kahteen muuhun Lappeenrannan näytteenottoyksikköön. Kevään edetessä Etelä-Karjalan keskussairaalan ja Leirin näytteenottopisteisiin siirtyy Armilasta vapautuvaa henkilökuntaa ja lisää näytteenottoaikoja avataan varattavaksi.

– Pyrimme tekemään toiminnan siirtymisen Etelä-Karjalan keskussairaalan ja Leirin näytteenottopisteisiin asiakkaille mahdollisimman helpoksi. Samalla, kun suljemme asteittain Armilan näytteenottoa, avaamme vastaavan määrän lisää aikoja näihin muihin Lappeenrannan näytteenottopisteisiin, kertoo HUS Diagnostiikkakeskuksen vastuuyksikön päällikkö Anna Kahila.

Anna Kahila suosittelee, että maaliskuun puolivälin jälkeen ilman ajanvarausta kiireettömiin näytteenottoihin tulevat asiakkaat menisivät joko keskussairaalan tai Leirin näytteenottopisteeseen, joista löytyy tuolloin enemmän henkilökuntaa palvelemaan. Viimeisinä aukioloviikkoinaan Armilan näytteenottopiste keskittyy palvelemaan ajanvarauksella tulevia asiakkaita.

Myös kaikki Etelä-Karjalan hyvinvointialueen palvelut siirtyvät toiminnoittain väistötiloihin Armilan kiinteistöstä sisäilmaongelmien takia.

Lisätietoja:

Anna Kahila, vastuuyksikön päällikkö, HUS, Diagnostiikkakeskus, Preanalytiikka, Kymenlaakson ja Etelä-Karjalan alue, puh. 044 564 9202, anna-maaret.kahila@hus.fi

Eija-Liisa Vikström, palvelupäällikkö, Etelä-Karjalan hyvinvointialue, puh. 040 670 6241, eija-liisa.vikstrom@ekhva.fi